text: Cimber Sterling sælger fly 
  03 december 2010 kl. 07.53
  Flyselskabet Cimber Sterling med hovedsæde i Sønderborg har brug for penge og sælger nu tre af selskabets fly.
  Salgsprisen er 134 millioner kroner, men fratrukket selskabets gæld giver det 65 millioner kroner i kassen hos Cimber Sterling.
  1. oktober i år sikrede Cimber Sterling sig en statsgaranti for et banklån på 86 millioner kroner gennem Vækstfonden som følge af udgifterne efter den islandske askesky. Det skete efter rygter om, at selskabet var tæt på betalingsstandsning.
  
  Lejer de solgte fly 
  Med salget ejer Sønderborg-firmaet 11 ud af de 26 fly, der bruges i driften. 
  - Det netop gennemførte salg følger tidligere udmeldte planer om at styrke Cimber Sterlings likviditetsberedskab. Vores frasalg øger vores fleksibilitet i flyflåden ved at nedbringe ejerandelen, som nu udgør 42 procent, siger selskabets administrerende direktør Jacob Krogsgaard i en pressemeddelelse.
  Cimber Sterling sælger flyene for derefter straks at leje dem igen.
  